Gymnastiks afdelingens årsberetning 2016-2017

Endnu engang viser et nyt årstal sig på kalenderen, hvilket bevidner os om, at en halv gymnastiksæson er passeret. Det har været en sæson med igen mange deltagere og spændende nye tiltag.

Igen i år har vi i NRUI været med til at sende en af vores trænere til et andet land for at udvikle gymnastikken og egne erfaringer. Mette Hansen var på Filippinerne, hvor hun i samarbejde med hendes hold og DGI kom tæt på befolkningen og den fremmede kultur. Ud over nye oplevelser, har turen også bevist at gymnastikkens fællesskab kan give mange glæder verden rundt.

DGI´s verdenshold er netop i gang med deres berømte verdensturné og rammer til foråret igen Danmark. Traditionen tro vil NRUI´s gymnastikafdeling lade sig inspirere af verdensholdets fantastiske show og dygtige gymnaster. Gymnastikafdelingens udvalgsmedlemmer fik en forsmag på showet med verdensholdets TAKE-OFF turne, da de besøgte Varde i efteråret. Hermed kan vi glæde os endnu mere til at hele gymnastikafdelingen sammen skal opleve IMANI´s show når de vender hjem fra deres rejse. Vi glæder os til at blive bevæget og være med til et brag af en oplevelse.

Inspiration kunne vi også hentes hjem fra det store DGI inspirationskursus i Herning i efteråret. Vi syv deltagere fra NRUI havde sved på panden fra vi kom lørdag formiddag til vi tog hjem søndag middag. Kursust bød på alverdens former for gymnastik for store og små og ikke mindst foredrag der skulle inspirer til at udvikle en forening som netop vores.

Netop udvikling er noget af det som gymnastikafdelingen har haft særligt fokus på i år 2016. Vi har i samarbejde med DGI Sydvest haft et forkøb, hvor vi lærte at blive endnu bedre til at rekruttere nye frivillige til foreningen. Vi i gymnastikafdelingen har mange fantastiske frivillige, som er engagerede og dygtige, hvilket vi er dybt taknemmelige for. Men vi ønsker fortsat at kunne tilbyde gymnastik, hvor fællesskabet er i højsædet og at udvikle allerede etablerede samt nye tiltag. Derfor er det vigtigt at vi fortsat kan byde dygtige trænere og hjælpetrænere velkommen.

Over hele linjen har det været en forrygende første halvdel af sæsonen. På småbørnsholdene har der igen i år været fart over feltet, men med 30-34 deltagere på hvert hold, ville alt andet være mystisk. Der er blevet leget og grinet på samtlige hold, som alt sammen har været med til at udvikle børnene. Der har i år været nye trænere på puslinge og krudtuglerne, og det klarer de rigtig godt i samarbejde med de dygtige hjælpetrænere. Britta der igennem mange år har været trofast træner i NRUI, har i år valgt at det skal være hendes sidste sæson. Vi har alle, store som små, været rigtig glade for hende som træner.

For vores spring/rytme hold har der udover den almindelige træning, været mulighed for at prøve springbane og den tilhørende springgrav i Helle Hallen. En fælles træning i Helle Hallen for spring/rytme 1 og 2 var en så stor succes, at det skal gentages igen til næste år. Igen i år har vores gymnaster prøvet kræfter med andet NRUI træning i form af drenge- og pigelejr samt spring weekend i Bramming. Det er fantastisk at gymnasterne støtter op om disse tiltag og kommer hjem med fornyet energi til klubben.

Sæsonen sidste år sluttede med flere udendørsaktiviteter i voksenafdelingen– Barnevogns fitness med få, men glade deltagere, Udendørsfitness i Rousthøje med mange deltagere og CrossGym i Næsbjerg, hvor de faste fra vinterens sæson holdt ved. Igen i denne sæson har der været mange friske deltagere: Æblehaven med 12 deltagere, Glad motion for Vakse Voksne med 26 deltagere, Effekt med 14 deltagere og CrossGym med 21 deltagere. Dertil har der siden slut november været efterfødselsgymnastik i konfirmandstuen med Anette Thams-Frandsen – dejligt at det kan lade sig gøre med samarbejde både om deltagere og lokaler!

Trænerne har igen i år været klædt på til sæsonen med ny inspiration fra forskellige kurser, hvilket gør at der i NRUI fortsat er med på beatet i forhold til nytænkning og udvikling.

Sidste år gik et stort ønske om en ny springbane for gymnastikafdelingen i opfyldelse, vi modtog en Teamtrack til starten af denne sæson. Den har allerede været brugt flittigt og der er mange børn der har lavet koldbøtter, kraftspring og saltoer over banen.

I starten af december stod den nye hjemmeside klar, der skal lyde en stor tak til de personer der har gjort et flot stykke arbejde for at gøre vores forening mere synlig. På hjemmesiden er der informationer og billeder som vi håber, at I alle vil benytte jer af.

Til sidst er der kun at sige tak! Tak til alle frivillige der støtter op om en stærk afdeling. Tak til alle gymnaster der benytter jer af vores tilbud.

De bedste hilsner fra tovholderne i NRUI´s gymnastikudvalg

Lene Bech Andersen og Katrine Damgaard Kruse.